У 2012 годзе музей стаў адным з партнёраў праекта транспамежнага супрацоўніцтва Польшча-Беларусь-Украіна па ўключэнні этнакультурных рэсурсаў у турыстычную дзейнасць. Дзякуючы немалому гранту ў музеі былі праведзеныя рамонтныя работы, палепшылася яго інфраструктура. Нарэшце з’явіліся сапраўдны гардэроб і санвузел, не забыліся і на шапік з сувенірамі. Праўда, рээкспазіцыя закранула пакуль толькі чатыры выставачныя залы, прысвечаныя акурат літаратуры і ткацтву, а яшчэ тры чакаюць сваёй чаргі. Як толькі крыніцы фінансавання для гэтага знойдуцца, установа і запрацуе на ўсю сваю літаратурна-краязнаўчую моц.